Verbruikers gewaarsku: 13 babas dood in babawiegieFisher-Price se babawiegies (Foto: Twitter) ’n Waarskuwing is aan Amerikaanse ouers gerig om nie die speelgoed-handelsnaam Fisher-Price se babawiegies te gebruik nie, nadat 13 babas tussen 2009 en 2021 in dié toestelle gesterf het. CNN berig die sterftes het gebeur toe die babas in Fisher‑Price se Baba-tot-Kleuter- en Pasgebore-tot-Kleuter-babawiegies aan die slaap geraak het. Die produk word ook in Suid-Afrika verkoop. Die maatskappy, saam met die Amerikaanse Verbruikersprodukveiligheidskommissie, het gesê die wiegies moet nooit vir slaap gebruik word nie en babas moet nooit sonder toesig daarin gelaat word nie. Dit is nie seker hoekom hierdie babas gesterf het terwyl hulle in die wiegies geslaap het nie. Fisher-Price het verlede jaar ’n soortgelyke produk herroep ná vier babas gesterf het nadat hulle in die 4-in-1 Rock ’n Glide Soother-wiegie op hul rug geplaas is. Dié sterftes, almal kinders onder 4 maande oud, is tussen April 2019 en Februarie 2020 aangemeld. Die Amerikaanse Verbruikersprodukveiligheidskommissie het in 2019 nog ’n soortgelyke Fisher-Price-produk, die Rock ’n Play Sleeper-wiegie, herroep nadat 30 babasterftes aangemeld is. Dokters, ouers en kampvegters vir verbruikers het die maatskappy glo jare lank gewaarsku dat die produk onveilig is en herroep moet word. ’n Nuwe regulasie wat deur die Amerikaanse Verbruikersprodukveiligheidskommissie gefinaliseer is, vereis nou dat baba-slaapprodukte ’n slaapoppervlakhoek van 10 grade of minder het, sodat dit amper parallel met die vloer is. Die reël tree op 23 Junie 2022 in werking. Fisher-Price en die veiligheidskommissie het gesê die beste slaapplek vir babas is op hul rug op ’n ferm, plat oppervlak sonder komberse of ander voorwerpe naby hulle. Fisher-Price het sedert die 1990’s meer as 17 miljoen babawiegies wêreldwyd verkoop.